Det er i forbindelse med den meget omdiskuterede udgravning af et af gavlhusene i Algade - en af Aalborgs gågader - at et halvt relikviekors på ca. otte centimeter er dukket op. Det oplyser P4 Nordjylland. Arkæologerne mener, at korset KAN have rummet en splint af Jesus-korset. - Vi er selvfølgelig ikke sikre på, at det forholder sig sådan, siger kontorchef Ole Winther i Kulturarvsstyrelsen. Men det er heller ikke så meget træstykket som symbolikken, der har betydning. Fundet er nemlig med til at bevise, hvor stor betydning Aalborg midtby har haft i den allertidligste middelalder, siger Ole Winther.

Referat:
Et kors, der måske indeholder en træsplint fra Jesus-korset, har netop set dagens lys ved en udgravning i Aalborg.